Linnuvaataleja Leho Aaslaid teatas, et eelmise aastaga võrreldes saabusid linnud-kevadekuulutajad paari nädala jagu varem.
Selle aasta esimest kiivitajat nähti laupäeval Ristnas, vaatlejateks olid Margus Ots, Jan Nordblad, Tom Nordblad ja Jari Linjala.
Aaslaid ise silmas pühapäeval Putkaste põldude lumevabadel laikudel toimetamas paarikümmet kuldnokka.
Ta oletas, et püsivate sulailmadega peaks lähipäevil siia jõudma ka esimesed põldlõokesed. Saaremaal Sõrves nähti neid juba neljapäeval põhja poole lendamas. Nende järel on peagi tulemas õõnetuvid, haned jt tiivulised, kes kevade lähedust juba aimavad.